Nog 13 liggame uit myn gehaalArgieffoto: Leandro Neumann Ciuffo van Rio de Janeiro, Brasilië (Mina da passagem) via Markos90, Wikimedia Commons Daar is Dinsdag nog 13 liggame uit ŉ myn in Welkom gehaal, wat die getal oorledenes in die myn op 24 te staan bring. Kol. Thandi Mbambo, woordvoerder van die polisie, het gesê altesaam 24 liggame is tot dusver uit die myn gehaal, maar die soektog na nog mynwerkers se liggame duur steeds voort. “Die myn se veiligheidsmaatskappy is besig om die liggame na die oppervlak te bring. In die stadium het ons geen idee wie hierdie mense is nie. Sommige het naamplaatjies aan, so ons het name vir van die mense,” het Mbambo gesê. “Ons is nie seker hoeveel mense binne die myn vasgekeer is nie, maar hulle [die mynbestuur] verwag daar kan meer wees. Die soektog duur vir eers nog voort.” Sy het gesê die polisie doen ŉ geregtelike doodsondersoek in verband met die dood van die 24 mense wat reeds gevind is. Omstreeks 10:00 Maandag het die mynsekuriteit die polisie ingelig dat liggame ondergronds in die Eland-skag gevind is. Dit volg ná ŉ ondergrondse ontploffing Donderdag in die myn, het Mbambo vroeër gesê. “Die liggame het reeds begin ontbind en van die oorledenes het naamplaatjies aangehad. Die oorsaak van die ontploffing is nog nie bekend nie en dit word ook ondersoek. Die liggame van die mense wat nie werknemers by die myn was nie, moet nog geïdentifiseer word en daar moet nog vasgestel word hoekom hulle in die myn was,” het sy gesê. “ŉ Nadoodse ondersoek sal gedoen word om die presiese oorsaak van die oorledenes se dood vas te stel.”